Nou boe eimijerage ere tumeardae tawuje tuwo čedudo Roma ba kurireu ka dukeje ere Paulo maku tugobaigarege eimijera ai.
Nou tugobaigarege eimijera iere Júlio.
Nou Roma padure kejewu moto iere Itália.
Ere ia ro pegareuge emagu nou Júlio ai jamedu.
Nou tugobaigarege ekiere Roma kejewu boe eimijera kurireu o tugobaigarege reo.
Čedure nou moto piji ikarereu tabo.
Nou ikarereu aregodure Adramítio ba kurireu piji.
Ure turugadu tuduwo Ásia kejewu ba kurireu ka dukodire čedure tabo.
Ia Macedônia kejewu imedu uture čedabo jamedu.
Aregodure Tessalônica ba kurireu piji.
Iere Aristarco.
Nou barogwato čedaregodure Sidom ba kurireu ka.
Júlio ro pemegare Pauloji dukodire Paulo uture ikarereu piji tuiorduwo tumedagei nono Sidom ba kurireu keje.
Emagere ere ia tuge maku Paulo ai utuwo tabo.
Sidom pijire čedure pugeje.
Mare bakuru jeture čeno ikarereuji dukodire čedure Chipre moto kujegajeje nou bakuru jetukawo ikarereuji pugeje.
Čegurugodure nou pobo maereu kajeje toro bakowu ka,
Cilícia moto ka,
Panfília moto ka jamedu.
Dukeje čedaregodure Mirra ba kurireu ka.
Nou Mirra rakojere Lícia moto keje.
Čere čedawuje nou ikarereu piji nono.
Dukejere Júlio jordure ia ikarereuji čeduwo tabo Itália moto ka.
Aregodure Alexandria ba kurireu piji.
Dukodire čere čedaredo nouia ikarereuto rugadu.
Čedure pugeje.
Čegodure gu gu je.
Boe rakare čei čedaregoduwo Cnido ba kurireu ka.
Bakuru jore čedogi dukodire čedukare nou bakuru togi rugadu.
Dukodire čere čemegido čeduwo Creta moto ka.
Čerdure Salmona Riji.
Čegodu puredure nou Creta motoji.
Čemaragodu rakare čedaregoduwo ia moto ka pugeje.
Iere Čebadada Pemegareu.
Puredure Laseia ba kurireuji.
Čemugu raire nou Čebadada Pemegareu keje.
Čedumode pugeje dukeje boe pegamode čei nou ari kejere bubutu pegareu bakuru pegareu buture tu tu je.
Judeu doge ere tuwadae iado marigudu.
Nou ewadae iere Boe Ero Pegareu Bariguduwo Epiji.
Nono Paulo makore nou ikarereu tadawu imei.
Akore:
– Ča iordure nuba boe mode pai.
Padumode awu boe piji dukeje boe pegamode pai rugadu.
Boe pegamode awu ikarereuji jamedu.
Boe pegamode awu ikarereu tadawu boei jamedu.
Ia pagi pawimode jamedu.
Mare nou ikarereu tadawuge eimijera ure tumeardae maku nou tugobaigarege eimijera ai tuduwo pugeje.
Emeartorukare Paulo bataruji kodi.
Nou čebadada pemegakare ikarereu paduwo keje nou boeki keje.
Dukodire boe eiamedu boe etaidure tuduwo pugeje.
Etaidure tuduwo Fenice ba kurireu ka turagojewo nono boeki keje.
Nou Fenice rakojere Creta moto keje.
Nou Fenice kejewu čebadada pemegare ikarereuji paduwo nono boeki keje.
Ia meri keje ia bakuru pemegareu aregodure sul piji.
Dukodire nou mugure ikarereu tadawuge ime emeardaere tuduwo pugeje.
Dukodire ere meriri tawuje pobo piji ikarereu utuwo pugeje.
Dukeje čedure nou čebadada piji.
Čegodu puredure nou Creta moto okwaji.
Ma čare ia bakuru rakareu aregodure nou moto piji pugeje.
Bakuru pegareu nure ema rugadu.
Nou bakuru pegareu jeture ikarereuji.
Čeragakare čewo ikarereu utudo nou bakuru togi dukodire čere čegera ra piji.
Nou bakuru pegareu ure tuiodo ikarereu keje toro pobo maereu ka.
Čeburedure ia moto roguji.
Iere Cauda.
Nou moto rogu ure nou bakuru raka tawuje tu jao.
Dukodire čere ika ta pobo piji čewo barigu ikarereuto.
Ere kogudo rugadu bakuru ukawo barigu poboto pugeje.
Ere ikarereu kogudo bukigu kurireu tabo jamedu pobo pegareu ukawo ikarereu bowuje.
Epagudure tubureduwo Líbia motoji pobo ko bokware nono kodi.
Dukodire ere vela rawuje ikarereu re rakakawo.
Bakuru uwo tuiodo ikarereu keje.
Nou bakuru pegareu akedukare kuri je.
Nou barogwato bakuru pegareu kimore dukodire ere ia meture ikarereu tadaboe barigu poboto.
Nou barogwato bakuru pega kimore dukodire ere ia tumaragodure ikarereuji taboboe barigu poboto jamedu ikarereu barigoduwo,
bakuru pegareu ukawo ikarereu bowuje.
Nou bakuru pegareu jeture ikarereu jiwu meri makare rugadu.
Čerdukare meriji,
kuiejeji boečoji jamedu.
Dukodire čemeardaere čewimoduie rugadu.
Boe enogwagekare marigudu.
Dukodire Paulo ure turagojedo tumagowo boei.
Akore:
– Tameartorukare iwadaruji toro Creta moto keje.
Tameartorukare iwadaruji dukodire awu boe pegareu buture aino pai rugadu.
Mare aino inure tawie.
Taragado tai rugadu.
Pawimodukare rugadu.
Tu awu ikarereu akedumode.
Imeartorure Pao Kurireuji.
Utugare nure imi kodi.
Ure ia tudugare baru tadawu arego itae boečoji.
Nou baru tadawu makore i.
Akore,
“Apagudukaba.
Aragojemode Roma kejewu boe eimijera kurireu César jokorai.
Pao Kurireu pemegare ai rugadu dukodire umode awu boe ekinorudo awu bakuru pegareu piji ewikawo.”
Ainore Pao Kurireu akore i.
Dukodire inagoino tai.
Tabagudukaba.
Taragado tai.
Imeartorure Pao Kurireu bataruji rugadu.
Umode nono mako moga i dumogadure.
Mare nou bakuru pegareu umode parego ia pobo maereu tadawu moto rogu ka.
Boečo oto padure catorze bakuru ure čerego kimo nou pobo maereu to dukeje.
Nou pobo maereu iere Mediterrâneo.
Boečo oia keje nou maragodure ikarereu jiwuge erduware pobo ko akedunure duji.
Čebureduiago motoji.
Dukodire ere bukigu rawuje buwodo ri tabo poboto tuwo pobo ko remagu.
Nou pobo kore trinta e seis metros nono.
Epagare tu jao.
Nono ere bukigu rawuje pugeje.
Pobo kore vinte sete metros.
Nono epagudure ikarereu bure jetuwo toriji dukodire ere meriri rawuje dure pobe puibiji tuwo ikarereu buredo nono.
Nono nou maragodure ikarereu jiwuge emagore tuwaire ewagai barogwakododuwo kuri je rugadu.
Nono nou maragodure ikarereu jiwuge eiago taredo ikarereu piji.
Ere ika rawuje poboto ikarereu piji.
Boe emeardaere emaragoduie duji.
Mare Paulo makore tugobaigarege eimijeraji.
Akore:
– Nou maragodure ikarereu jiwuge etumode pabiji dukeje tamodukare taginorudo awu bakuru pegareu piji.
Dukodire nou tugobaigarege ere bukigu kado nou ikarereu piji ika utuwo epiji maragodure ikarereu jiwuge ekawo taredo nou ikato.
Ča bakuru ure tuiodo nou ika keje nou ikarereu piji.
Barogwakododure dukeje Paulo mako raire ei enogwagewo.
Akore:
– Tagwagekare jiwu merire catorze.
Ča inogwamagudunure tai.
Ia tage ko taragawo tawo taginorudo awu bakuru pegareu piji.
Tamode taginorudo rugadu.
Tamodukare tagogorido.
Ia tagao tawujedumodukare tagaora piji.
Paulo makore aino dukeje ure tugeragu amireuji.
Nono imadure Pao Kurireu apo nou amireu paru tabo nou boe ewiagai.
Dukeje ure nou amireu kado.
Nono ure ia kowuje.
Dukodire nou boe emororamagadukare pugeje.
Eiamedu boe enogwagere jamedu.
Nou boe enodo padure kejewure 276 nou ikarereu tada.
Eiamedu boe ekuredure tuge tabo dukeje ere nouia trigo jamedu boe barigu poboto nou ikarereu barigoduwo.
Barogwakododure dukeje čerdure ia motoji.
Mare nou maragodure ikarereu jiwuge erduwakare nou motoji.
Mare erdure ia kugaruji nono pobo maereu okwai.
Etaidure tuwo nou ikarereu bu nou kugaru keje.
Dukodire ere nou kogure meriri tabowu bukigu iku kado.
Ere maragodure ikarereu jiwu traiga doge ekiwuje maragoduwo nou ikarereuji pugeje.
Nono ere vela rutudo bakuru uwo ikarereu redo pugeje.
Dukejere čedure mare ikarereu aregodukare pobo okwa ka.
Ča nou ikarereu ure tuwuredo ia pobo ko bokwareu kugaru keje.
Nou ikarereu tudure nono.
Nou pobo pegareu jetu rakare nou ikarereuji rugadu dukodire uiago nou ikarereu bowuje.
Tugobaigarege ere tumeardae tawuje tuwo baičoreu tadawuge ewido,
ekawo tuginorudo nou ikarereu piji tugobaigarege epiji.
Mare eimijera aidukare Paulo biwo dukodire makore tugobaigaregei ekawo baičoreu tadawuge ewido.
Nono makore eiamedu boei ewo taredo poboto tugurugoduwo boe kireu ka.
Iage ewo tugeragu ia ikarereu pijiwu iraji tuduwo tabo boe kireu ka.
Aino čare čeiamedu boe čedaregodure boe kireu ka rugadu.
Dukodire ia čegi čewikare poboto.
Čedaregodure nou moto ka dukeje čerduware nou moto iere Malta aino duji.
Nou Malta kejewuge ero pemegare čei rugadu.
Bubutu aregodure čedae.
Biakure čei rugadu.
Dukeje iage ere jorugo čenai.
Paulo uture jerigi bagai.
Ure tugeragu jerigiji dukeje ure bu joru keje.
Ča awagu ure tudawuje jerigi piji joru uru koia.
Ure toedo Paulo ieraji.
Nou Malta kejewuge erdure nou inoduji dukeje egore pui:
– Awu imedu ro pegareu nure ema rugadu.
Ure boe ewidowu nure ema rugadu.
Ure tuginorudo pobo pegareu piji mare umodukare tuginorudo tuwi piji rugadu.
Bimode rugadu.
Mare Paulo ure nou awagu barigu tugera piji joruto.
Boe pegakare ji rugadu.
Nou Malta kejewuge epagare Paulo iera bokoduwo,
biwo pači je.
Čare epagare ji je mare boe pegakare Pauloji.
Pegakare rugadu.
Dukodire ere tumeardae mekido pugeje.
Egore:
– Boe etuwari nure ema!
Nou moto kejewuge eimijera iere Públio.
O boepa padu puredure nou čeragojere kejewu boeji.
Dukodire makore čei čeragojewo pudabo tuwai keje.
Čeragojere uwai tadawu merire pobe metia bokware.
Nou Públio uo kogodure rugadu.
Ukare tuie bu tubadure kejewu ira piji.
Biri urure.
Pegagurure jamedu.
Ča Paulo ure turemo nou Públio uo padure tadawu baito.
Makore paru tabo baruto Pao Kurireu bagai.
Ure tugera bu keje.
Nono ure pemegago.
Rore aino dukeje nouia kogodureu boe etaregodure nou Malta moto jamedu boe piji.
Ure epemegago jamedu.
Dukodire emago pemegare čei.
Ere turo pemegado čei.
Ere toe maku čenai.
Čedure pugeje dukeje čegere,
čegudau areiare jamedu.